തെളിഞ്ഞും മറഞ്ഞും അത്ഭുത വെളിച്ചം ഒസ്ലോ : അതിമനോഹരമായ പ്രകൃതിഭംഗിയുടെ പേരില് പ്രസിദ്ധമാണ് യൂറോപ്യന് രാജ്യമായ നോര്വെ. മഞ്ഞ് മൂടിയ പ്രദേശങ്ങളും രാത്രികാലങ്ങളില് ആകാശത്ത് പച്ചയും നീലയും ചുവപ്പും നിറത്തില് കണ്ണിന് വിസ്മയം തീര്ക്കുന്ന നോര്ത്തേണ് ലൈറ്റ്സും അറോറ ബോറിയാലിസ് നോര്വെയിലെ മറ്റ് പ്രത്യേകതകളാണ്. ഇക്കൂട്ടത്തില് ശാസ്ത്രലോകത്തിന് മുന്നില് ചോദ്യചിഹ്നമായി അവശേഷിക്കുന്ന ഒരു പ്രകൃതി പ്രതിഭാസവും നോര്വെയിലുണ്ട്. വര്ഷങ്ങളായി നോര്വെയിലെ ഹെസ്ഡാലെന് താഴ്വരയില് പ്രത്യക്ഷപ്പെടുന്ന അത്ഭുത പ്രതിഭാസമാണ് ഹെസ്ഡാലെന് ലൈറ്റ്സ് . ഹെസ്ഡാലെന് താഴ്വരയുടെ 7.5 മൈല് ഭാഗത്ത് ദൃശ്യമാകുന്ന വിചിത്രപ്രകാശബിംബങ്ങള് ആണിത്. ഹെസ്ഡാലെന് ലൈറ്റുകള് എവിടെ നിന്ന് ഉത്ഭവിക്കുന്നു എന്നതും അവ ശരിക്കും എന്താണെന്നതും ഇന്നും ശാസ്ത്രത്തിന് പിടികൊടുത്തിട്ടില്ല. പകല് സമയങ്ങളിലും രാത്രിയിലും ഹെസ്ഡാലെന് താഴ്വരയിലെ ചക്രവാളത്തിന് മുകളിലും താഴെയുമായാണ് ഈ പ്രകാശബിംബങ്ങള് പ്രത്യക്ഷപ്പെടുന്നത്. ഏതാനും മിനിട്ടുകള് മുതല് ഒരു മണിക്കൂര് വരെ നീണ്ടു നില്ക്കുന്ന ഈ വെളിച്ചം അസാധാരണ തിളക്കത്തോട് കൂടിയ വെള്ള, മഞ്ഞ, ചുവപ്പ് നിറങ്ങളില് പ്രത്യക്ഷപ്പെടുന്നു. അന്തരീക്ഷത്തില് തന്നെ പ്രത്യക്ഷപ്പെടുകയും അന്തരീക്ഷത്തില് തന്നെ അപ്രത്യക്ഷമാവുകയും ചെയ്യുന്ന ഹെസ്ഡാലെന് ലൈറ്റുകള് ചിലപ്പോള് ആകാശത്ത് കൂടി അതിവേഗത്തില് കടന്നുപോകുന്നു. 1930കള് മുതലാണ് ഹെസ്ഡാലെന് ലൈറ്റുകളെ രേഖപ്പെടുത്താന് തുടങ്ങിയത്. 1980കളുടെ തുടക്കത്തില് ഈ വെളിച്ചം വന് തോതില് പ്രത്യക്ഷപ്പെട്ടിരുന്നതായി പറയപ്പെടുന്നു. ആഴ്ചയില് 15 മുതല് 20 തവണ വരെ ആകാശത്ത് ഈ പ്രതിഭാസം പ്രത്യക്ഷപ്പെട്ടതായാണ് റിപ്പോര്ട്ടുകളില് പറയുന്നത്. എന്നാല് 2010 ഓടെ ഹെസ്ഡാലെന് ലൈറ്റുകള് ദൃശ്യമാകുന്നത് വര്ഷം 10 മുതല് 20 തവണ വരെ മാത്രമായി ചുരുങ്ങി.ലോകത്തിന്റെ പല ഭാഗത്ത് നിന്ന് ആളുകള് ഈ കാഴ്ച കാണാന് നോര്വെയിലേക്ക് എത്തുന്നുണ്ട്. അറോറ ബോറിയാലിസ്, മിറാഷ് തുടങ്ങിയ പ്രകൃതി പ്രതിഭാസങ്ങളോട് ചിലര് ഹെസ്ഡാലെന് ലൈറ്റുകളെ താരതമ്യപ്പെടുത്തുന്നത്. ഹെസ്ഡാലെന് താഴ്വരയിലെ പാറകളില് സിങ്കിന്റെയും ഇരുമ്ബിന്റെയും അംശം ഏറെയുണ്ട്. ഒരുപക്ഷേ, താഴ്വരയില് കാണപ്പെടുന്ന ഈ ലോഹങ്ങളുടെയോ പ്രകാശ തരംഗങ്ങളുടെയോ മൂലകങ്ങളുടെയോ വൈദ്യുതിയുടെയോ വാതകങ്ങളുടെയോ ഒക്കെ സാന്നിദ്ധ്യമാകാം വെളിച്ചത്തിന് പിന്നിലെന്നും കരുതപ്പെടുന്നു.